ಪ್ರಧಾನಿ ವಿರುದ್ದ ಅವಹೇಳನಕಾರಿ ಹೇಳಿಕೆ ಸರಿಯಲ್ಲ: ರಾಜ್ನಾಥ್ ಸಿಂಗ್ ನವದೆಹಲಿ,ಡಿ.30 ಪ್ರಧಾನಿ ಒಬ್ಬ ಏಕ ವ್ಯಕ್ತಿಯಲ್ಲ. ಅವರೊಬ್ಬ ಸಮಾಜವಿದ್ದಂತೆ. ಅವರ ಬಗ್ಗೆ ಅವಹೇಳನಕಾರಿ ಮಾತನಾಡುವುದು ಸರಿಯಲ್ಲ. ಅಂತಹ ಹೇಳಿಕೆಗಳಿಂದ ಮೋದಿಯವರ ವರ್ಚಸ್ಸಿಗೆ ಧಕ್ಕೆಯಾಗುವುದಿಲ್ಲ ಎಂದು ಕೇಂದ್ರ ರಕ್ಷಣಾ ಸಚಿವ ರಾಜ್ನಾಥ್ ಸಿಂಗ್ ಹೇಳಿದರು. ಸಂದರ್ಶವೊಂದರಲ್ಲಿ ಪ್ರಧಾನಿ ನರೇಂದ್ರ ಮೋದಿ ವಿರುದ್ಧ ಅವಹೇಳನಕಾರಿ ಹೇಳಿಕೆ ಕುರಿತ ಪ್ರಶ್ನೆಗೆ ಉತ್ತರಿಸಿದ ಅವರು, ಅಂತಹ ಯಾವುದೇ ಹೇಳಿಕೆಗಳು ಪ್ರಧಾನಿಯವರ ಘನತೆಯನ್ನು ಕುಗ್ಗಿಸುವುದಿಲ್ಲ. ಅವರೊಬ್ಬ ಏಕವ್ಯಕ್ತಿಯಲ್ಲ ಅವರು ಇಡೀ ಸಮಾಜದ ಪ್ರತಿನಿಧಿ. ನಾನು ಯಾವುದೇ ಮಾಜಿ ಪ್ರಧಾನಿಗಳನ್ನು ನಿಂದಿಸುವುದಿಲ್ಲ ಎಂದು ಹೇಳಿದರು. ಇದೇ ಸಂದರ್ಭದಲ್ಲಿ ರೈತರ ಪ್ರತಿಭಟನೆ ಕುರಿತು ಅಸಮಧಾನ ವ್ಯಕ್ತಪಡಿಸಿದ ಅವರು, ಕೃಷಿ ತಿದ್ದುಪಡಿ ಕಾಯ್ದೆಗಳು ರೈತರ ಹಿತದೃಷ್ಟಿಯಿಂದಲೇ ಮಾಡಲಾಗಿದೆ. ಕೃಷಿಕರೇ ಇದನ್ನು ವಿರೋಧಿಸುತ್ತಿರುವುದು ನೋವಿನ ಸಂಗತಿ ಎಂದರು. ರೈತರನ್ನು ನಕ್ಸಲ್ಸ್ ಮತ್ತು ಖಲಿಸ್ತಾನಿಗಳು ಎಂದು ಬ್ರಾಂಡ್ ಮಾಡಲಾಗಿದೆ ಎಂಬ ಆರೋಪಕ್ಕೆ ಪ್ರತಿಕ್ರಿಯಿಸಿ, ರೈತರ ಬಗ್ಗೆ ಅಪಾರ ಗೌರವವಿದೆ. ರೈತರಿಗೆ ನಾವು ಗೌರವದಿಂದ ತಲೆಬಾಗುತ್ತೇವೆ. ಅವರು ನಮ್ಮ ಅನ್ನದಾತರು ಎಂದು ಹೇಳಿದರು. ಆರ್ಥಿಕ ಹಿಂಜರಿತದ ಸಮಯದಲ್ಲಿ, ರೈತರೇ ಆರ್ಥಿಕತೆಯ ಬೆನ್ನೆಲುಬು. ಅವರು ಹಲವಾರು ಸಂದರ್ಭಗಳಲ್ಲಿ ದೇಶವನ್ನು ತೊಂದರೆಗೀಡಾದ ಆಪತ್ಬಾಂಧವರಂತೆ ನೆರವಾಗಿದ್ದಾರೆ. ಮೂರು ಕೃಷಿ ಕಾನೂನುಗಳ ವಿರುದ್ಧ ಪ್ರತಿಭಟನೆ ನಡೆಸುತ್ತಿರುವ ರೈತರು ಸರ್ಕಾರದ ಚರ್ಚೆ ನಡೆಸಬೇಕು ಎಂದು ಸಲಹೆ ಮಾಡಿದರು. ರೈತರು ದೇಶದ ಬೆನ್ನೆಲೆಬು ಇವರ ಪರವಾದ ಯೋಜನೆಗಳಿಗೆ ಧ್ವನಿ ಎತ್ತುವವರು ನಕ್ಸಲರು ಮತ್ತು ಕಲಿಸ್ತಾನದವರಂತೆ ಕಂಡುಬರುತ್ತಾರೆ ಎಂದು ಪರೋಕ್ಷವಾಗಿ ಕಾಂಗ್ರೆಸ್ ನಾಯಕ ರಾಹುಲ್ ಗಾಂಧಿ ವಿರುದ್ದ ಕಿಡಿಕಾರಿದರು. ಕಾಂಗ್ರೆಸ್ ನಾಯಕ ರಾಹುಲ್ ಗಾಂಧಿ ಕೃಷಿ ಕಾಯ್ದೆಗಳನ್ನು ಖಂಡಿಸುತ್ತಿದ್ದಾರೆ. ಅವರು ನನ್ನಗಿಂತ ಕಿರಿಯವರು. ವ್ಯವಸಾಯದ ಬಗ್ಗೆ ನಾನು ತಿಳಿದುಕೊಂಡಿರುವಷ್ಟು ಅವರು ತಿಳಿದುಕೊಂಡಿಲ್ಲ. ಅವರಿಗೆ ಕೃಷಿ ಬಗ್ಗೇ ಏನೂ ಗೊತ್ತಿಲ್ಲ . ನಾನು ಕೃಷಿ ಕುಟುಂಬದಲ್ಲೇ ಹುಟ್ಟಿದವನು, ನಮ್ಮ ತಂದೆತಾಯಿ ರೈತರು. ಕೃಷಿಕರ ಸಮಸ್ಯೆಗಳ ಬಗ್ಗೆ ಅರಿವಿದೆ. ರೈತರ ಪರವಾಗಿಯೇ ಇಂದು ಸರ್ಕಾರ ನಿಂತಿದೆ. ಯೋಜನೆಗಳನ್ನು ತರುತ್ತಿದೆ ಎಂದು ಸಮರ್ಥಿಸಿಕೊಂಡರು. ರಾಹುಲ್ ಹುಟುತ್ತಲೇ ಶ್ರೀಮಂತನಾಗಿ ಹುಟ್ಟಿದ್ದಾರೆ. ಅವರಿಗೇ ರೈತರ ಸಮಸ್ಯೆಗಳ ಬಗ್ಗೆ ಹೇಗೆ ಅರಿವಾದೀತು? ವಿರೋಧಿಸಲೆಂದೇ ಕಾಯ್ದೆಗಳನ್ನು ವಿರೋಧಿಸಬಾರದು ಎಂದು ಕಿಡಿಕಾರಿದರು.